Fant igjen stjålet bunad på Finn - politiet hadde ikke tid til å fange tyven

Siri Dale fant igjen det som sannsynligvis både er tyvegods og tyv på Finn.no, men politiet hadde ikke ressurser til å knipe gjerningsmannen, selv om de de fikk hele løsningen servert på et sølvfat.

Siri Dale og sønnen Eddie med bunadene som er stjålet. Etter all sannsynlighet er Eddies bunad den samme som tyven på Finn.no prøver å selge. epost

Ola Mjaaland

26. mars 2012 08:24 Sist oppdatert 26. mars 2012

– Jeg synes det er helt håpløst og føler meg handlingslammet, sier 46-åringen.

Vi skrur tiden et par uker tilbake. Noen har brutt seg inn i den moderne bygården på Grünerløkka, gjennom to dører, og så klippet hengelåsen til Dales kjellerbod. De tar med seg bunader, sommerklær, skidresser, diverse sportsutstyr, høyttalere og annet. Ting med en samlet verdi på ca. 100 000 kroner.

Laget felle

– Det er mest trist med bunaden til sønnen min, Eddie. Den har så stor affeksjonsverdi. Moren min og jeg brukte to år på å sy den og nå er moren min 84 år og hjertesyk, så det blir vanskelig å lage en ny, sier Dale.

Saken ble anmeldt 15. mars. Dagen etter finner Siris sønn, Eddie Dale (24), det som etter all sannsynlighet er bunaden hans, på Finn.no.

Familien skal til Spania tidlig lørdag morgen 17. mars og sønnen utveksler flere meldinger med selgeren og later som han er interessert i å kjøpe bunaden kvelden før avreise. Selgeren vil, ikke overraskende, møtes på et annet sted enn hjemme hos seg selv.

Et søk på Finn.no viser at mannen forsøker å selge flere typiske ting folk oppbevarer i kjellerboder.

– Vi kunne jo ikke bare sitte hjemme og grine, så da ble det detektivarbeid, sier moren. For hos Oslo-politiet var svaret like klart som det var trist: Fredag kveld er en travel tid for politiet og oppklaring av et innbrudd måtte velges bort.

– De hadde ikke ressurser til å møte oss fredag kveld, så da skrev vi til tyven at vi ville møte ham når vi kom hjem fra Spania. Når familien Dale kommer tilbake fra Spania, seks dager etter, er saken allerede henlagt og annonsen på Finn er fjernet.

– Politiet syntes det var kjempetrist. De fortalte også at vårt detektivarbeid stemte, dette var en mann som hadde lang fartstid som lovbryter, sier Dale.

Politiførstebetjent Frank Arve Opdahl ved Grønland politistasjon sier til Aftenposten at politiet vil se på saken på nytt hvis det er fremkommet nye opplysninger.

Finn.no sitter blant annet med enda mer informasjon på selgeren, men de kan ikke gi dette til familien Dale som kan bringe det videre til politiet.

Den informasjonen må politiet be om.

Siri Dale har et håp om å få bunadene tilbake, selv om ikke tyven blir tatt.

– Jeg håper at folk tenker seg litt om. Det er vel kanskje ikke helt naturlig å kjøpe en bunad i en mørk bakgate av en fyr som ikke vil vise hvor han bor. Og om noen skulle ha kjøpt dem, og er villige til å gi dem tilbake, vil jeg selvsagt med glede gi pengene de har betalt.

Finn.no er eid av Schibsted, som også eier Aftenposten.

SMS-utvekslingen mellom selgeren på Finn.no og Eddie Dale. epost